KOMISIJOS SPRENDIMAS
2003 m. spalio 15 d.
iš dalies keičiantis Sprendimą 97/296/EB, pateikiantį trečiųjų šalių, iš kurių leidžiama importuoti žmonėms vartoti skirtus žuvininkystės produktus, sąrašą, dėl Žaliojo Kyšulio salų, Belizo, Prancūzijos Polinezijos, Jungtinių Arabų Emyratų ir Olandijos Antilų
(pranešta dokumentu C(2003) 3666)
(tekstas svarbus EEE)
(2003/764/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1995 m. birželio 22 d. Tarybos sprendimą 95/408/EB, dėl trečiųjų šalių įmonių, iš kurių valstybėms narėms leidžiama importuoti tam tikrus gyvūninės kilmės produktus, žuvininkystės produktus ar gyvus dvigeldžius moliuskus([1]), laikinųjų sąrašų tarpiniam laikotarpiui sudarymo sąlygas, su paskutiniais pakeitimais, padarytais Reglamentu (EB) Nr. 806/2003([2]), ypač į jo 2 straipsnio 2 ir 3 dalis,
kadangi:
(1) Komisijos sprendime 97/296/EB([3]) su paskutiniais pakeitimais, padarytais Sprendimu 2003/606/EB([4]), išvardijamos šalys ir teritorijos, iš kurių leidžiama importuoti žmonėms vartoti skirtus žuvininkystės produktus. Sprendimo 97/296/EB priedo I dalyje išvardijami šalių ir teritorijų, kurioms taikomas specialus sprendimas pagal Direktyvą 91/493/EEB([5]), pavadinimai, o II dalyje nurodomos tos šalys, kurios atitinka Sprendimo 95/408/EB 2 straipsnio 2 dalies reikalavimus.
(2) Komisijos sprendimai 2003/763/EB([6]), 2003/759/EB([7]), 2003/760/EB([8]), 2003/761/EB([9]) ir 2003/762/EB([10]) atitinkamai nustato specialiąsias Žaliojo Kyšulio salos, Belizo, Prancūzijos Polinezijos, Jungtinių Arabų Emyratų ir Olandijos Antilų kilmės žuvininkystės produktų importo sąlygas. Todėl šias šalis reikia įtraukti į Sprendimo 97/296/EB priedo I dalies sąrašą.
(3) Dėl to reikia atitinkamai iš dalies pakeisti Sprendimą 97/296/EB.
(4) Šis sprendimas turi įsigalioti tą pačią dieną kaip ir Sprendimai 2003/759/EB, 2003/760/EB, 2003/761/EB ir 2003/762/EB dėl Belizo, Prancūzijos Polinezijos, Jungtinių Arabų Emyratų ir Olandijos Antilų kilmės žuvininkystės produktų importo.
(5) Žaliojo Kyšulio salų kilmės žuvininkystės produktų atžvilgiu šis sprendimas įsigalioja tą pačią dieną kaip ir Sprendimas 2003/763/EB, kadangi nėra poreikio pereinamajam laikotarpiui.
(6) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 97/296/EB priedas keičiamas šio sprendimo priedo tekstu.
2 straipsnis
Šis sprendimas Belizo, Prancūzijos Polinezijos, Jungtinių Arabų Emyratų ir Olandų Antilų kilmės žuvininkystės produktų atžvilgiu taikomas nuo 2003 m. gruodžio 8 d.
Šis sprendimas Žaliojo Kyšulio salų kilmės žuvininkystės produktų atžvilgiu taikomas nuo 2003 m. spalio 27 d.
3 straipsnis
Šis sprendimas skirtas valstybėms narėms.
Priimta Briuselyje, 2003 m. spalio 15 d.